Document ID: 32011D0754

DECIZIA DE PUNERE ÎN APLICARE A COMISIEI
din 22 noiembrie 2011
privind aplicarea Directivei 2009/103/CE a Parlamentului European și a Consiliului în ceea ce privește controlul asigurării de răspundere civilă auto
[notificată cu numărul C(2011) 8289]
(Text cu relevanță pentru SEE)
(2011/754/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/103/CE a Parlamentului European și a Consiliului din 16 septembrie 2009 privind asigurarea de răspundere civilă auto și controlul obligației de asigurare a acestei răspunderi (1), în special articolul 2,
întrucât:
(1)
La 30 mai 2002 a fost încheiat acordul dintre birourile naționale de asigurări ale statelor membre ale Spațiului Economic European și alte altor state asociate, denumit în continuare „acordul”. Conform termenilor acordului, fiecare birou național garantează, în concordanță cu prevederile legislației sale interne în domeniul asigurărilor obligatorii, soluționarea cererilor de despăgubire rezultate în urma accidentelor provocate pe teritoriul său de vehicule care circulă în mod obișnuit pe teritoriul altui stat membru sau pe teritoriul Republicii Cehe, Croației, Ciprului, Ungariei, Islandei, Norvegiei, Slovaciei, Sloveniei și Elveției, indiferent dacă aceste vehicule sunt asigurate sau nu.
(2)
Decizia 2003/564/CE a Comisiei din 28 iulie 2003 privind aplicarea Directivei 72/166/CEE a Consiliului privind controlul asigurării de răspundere civilă auto (2) prevede că, începând cu 1 august 2003, statele membre trebuie să se abțină să controleze asigurările de răspundere civilă ale vehiculelor care circulă în mod obișnuit pe teritoriul unui alt stat membru sau pe teritoriul Republicii Cehe, Croației, Ciprului, Ungariei, Islandei, Norvegiei, Slovaciei, Sloveniei și Elveției.
(3)
Acordul a fost extins, prin Addendumul nr. 1 la acesta, pentru a include birourile din Estonia, Letonia, Lituania, Malta și Polonia. Decizia 2004/332/CE a Comisiei din 2 aprilie 2004 privind aplicarea Directivei 72/166/CEE a Consiliului în ceea ce privește controlul asigurării de răspundere civilă auto (3) prevede că, începând cu 30 aprilie 2004, statele membre trebuie să se abțină să controleze asigurările de răspundere civilă ale vehiculelor care circulă în mod obișnuit pe teritoriul Estoniei, Letoniei, Lituaniei, Maltei și Poloniei.
(4)
Acordul a fost extins, prin Addendumul nr. 2 la acesta, pentru a include biroul din Andorra. Decizia 2005/849/CE a Comisiei din 29 noiembrie 2005 privind aplicarea Directivei 72/166/CEE a Consiliului la controalele efectuate asupra asigurărilor de răspundere civilă auto (4) prevede că, începând cu 1 ianuarie 2006, statele membre trebuie să se abțină să controleze asigurările de răspundere civilă ale vehiculelor care circulă în mod obișnuit pe teritoriul Andorrei.
(5)
Acordul a fost extins, prin Addendumul nr. 3 la acesta, pentru a include birourile din Bulgaria și România. Decizia 2007/482/CE a Comisiei din 9 iulie 2007 privind aplicarea Directivei 72/166/CEE a Consiliului în ceea ce privește controlul asigurării de răspundere civilă auto (5) prevede că, începând cu 1 august 2007, statele membre trebuie să se abțină să controleze asigurările de răspundere civilă ale vehiculelor care circulă în mod obișnuit pe teritoriul Bulgariei și României. La 29 mai 2008, birourile naționale de asigurări au consolidat acordul, integrând addenda nr. 1-3.
(6)
La 26 mai 2011, birourile naționale de asigurări ale statelor membre și cele din Andorra, Croația, Islanda, Norvegia și Elveția au semnat Addendumul nr. 1 la acordul consolidat, prin care acordul a fost extins pentru a include biroul național de asigurări din Serbia. Addendumul prevede modalități practice de eliminare a controlului asigurărilor pentru vehiculele care circulă în mod obișnuit pe teritoriul Serbiei și care fac obiectul acordului.
(7)
Prin urmare, sunt îndeplinite toate condițiile de eliminare a controlului asigurării de răspundere civilă auto în conformitate cu Directiva 2009/103/CE pentru vehiculele care circulă în mod obișnuit pe teritoriul Serbiei,
ADOPTĂ PREZENTA DECIZIE:
Articolul 1
Începând cu 1 ianuarie 2012, statele membre se abțin să controleze asigurările de răspundere civilă ale vehiculelor care circulă în mod obișnuit pe teritoriul Serbiei și care fac obiectul Addendumului nr. 1 la acordul dintre birourile naționale de asigurări ale statelor membre ale Spațiului Economic European și ale altor state asociate.
Articolul 2
Statele membre informează de îndată Comisia cu privire la măsurile adoptate pentru aplicarea prezentei decizii.
Articolul 3
Prezenta decizie se adresează statelor membre.
Adoptată la Bruxelles, 22 noiembrie 2011.

Labels: 10
2
4
18